poliisi Kuva: Heikki Uusitalo

Oulun poliisi tutkii jo viidettä lapseen kohdistunutta törkeää seksuaalirikoskokonaisuutta.

Poliisi epäilee, että ulkomaalaistaustainen mies syyllistyi 12. marraskuuta törkeään lapsen seksuaaliseen hyväksikäyttöön ja törkeään raiskaukseen Oulussa.

Rikokset kohdistuivat alaikäiseen kantasuomalaiseen tyttöön.

Tapaus tuli poliisin tietoon muutama viikko sitten, kun uhri ilmoitti teosta viranomaisille. Poliisi vaati maanantaina Oulun käräjäoikeutta vangitsemaan epäillyn miehen. Käräjäoikeus päättikin vangita vuonna 1995 syntyneen miehen todennäköisin syin epäiltynä törkeästä raiskauksesta ja törkeästä lapsen seksuaalisesta hyväksikäytöstä.

Poliisi tutkii erillisinä tekoina

Oulun poliisilla on tutkinnassa neljä muutakin tekoa. Se selvittää 7. lokakuuta Oulussa tapahtunutta seksuaalirikosvyyhteä, josta epäilty on vangittu. Vuonna 1975 syntyneen miehen epäillään syyllistyneen törkeään lapsen seksuaaliseen hyväksikäyttöön ja törkeään raiskaukseen.

Lisäksi poliisi tutkii Tuirassa 17. marraskuuta tapahtuneita seksuaalirikoksia. Se epäilee, että ulkomaalaistaustainen mies syyllistyi alle 15-vuotiaan tytön törkeään lapsen seksuaaliseen hyväksikäyttöön ja törkeään raiskaukseen. Hänet on vangittu. Toisen ulkomaalaistaustaisen miehen epäillään syyllistyneen lapsen seksuaaliseen hyväksikäyttöön samana päivänä Tuirassa. Senkin uhrina oli alle 15-vuotias tyttö.

Laajamittaisin poliisitutkinnassa paraikaa oleva tapaus on kahdeksan ulkomaalaistaustaisen epäillyn tekemäksi epäilty seksuaalirikosvyyhti. Poliisi epäilee miesten käyttäneen seksuaalisesti hyväkseen alle 15-vuotiasta tyttöä yksityisasunnoissa 1. kesäkuuta–29. lokakuuta välisenä aikana Oulussa. Miehet on vangittu. Osaa epäillään törkeästä lapsen seksuaalisesta hyväksikäytöstä, törkeästä raiskauksesta ja pahoinpitelystä, osaa joistakin näistä teoista.

– Mikään ei viittaa siihen, että näillä viidellä tapauksella olisi yhteyttä toisiinsa. Niitä tutkitaan siis erillisinä tekoina, sanoo rikosylikomisario Markus Kiiskinen.

Tutkijat ajelevat pitkin maakuntaa

Poliisi on jatkanut tiiviisti aiemmin julkisuuteen nousseiden seksuaalirikosvyyhden tutkintaa. Teknisen rikostutkinnan lisäksi poliisi on kuulustellut sekä uhreja että epäiltyjä.

Osa epäillyistä on vangittuina Haukiputaan poliisivankilassa, osa Raahessa. Poliisin rikostutkijat joutuvat ajelemaan tutkinnan aikana jatkuvasti näiden paikkakuntien ja Oulun välillä.

– Se työllistää valtavan paljon, sillä tämänkaltaisissa rikosepäilyissä ei yleensä selvitä yhdellä tai kahdella kuulustelulla vaan niitä täytyy tehdä toistuvasti. Kokonaisuus on erittäin haastava, Kiiskinen kuvailee.

Epäiltyjen ulkomaalaistaustan vuoksi esitutkinnassa on ollut apuna useita tulkkeja.

– Osa puhuu saman kielen eri murretta, joten tulkkeja on ollut useita, Kiiskinen sanoo.

Omaiset auttoivat epäillyn tavoittamisessa

Tuiran rikosepäilyt tulivat poliisin tietoon hälytystehtävän kautta. Teoista epäillyt saatiin kiinni myöhemmin. Markus Kiiskinen vahvistaa julkisuudessa olleet tiedot kertoen, että toisen epäillyn teon uhrin omaiset olivat aktiivisia ja selvittivät itse teosta epäillyn miehen henkilöllisyyden sekä auttoivat hänen olinpaikkansa selvittämisessä.

– Varsinaisen kiinnioton teki poliisi. Mutta omaisten omatoimisuudella oli merkitystä tämän tapauksen selviämisessä, hän sanoo.

Rikosylikomisarion mukaan useita kuukausia kestäneen laajemman seksuaalirikosepäillyn kiinniotot puolestaan tehtiin laajassa operaatiossa, jossa ulkomaalaistaustaiset epäillyt otettiin kiinni yhtä aikaa 26. marraskuuta eri puolilta Oulua.